

**REPUBLIKA E SHQIPËRISË**

**KUVENDI**

 ***“P r o j e k t”***

**L I G J**

**Nr. \_\_\_\_\_\_\_ Datë \_\_\_\_\_\_\_ 2022**

**PËR**

**DISA SHTESA DHE NDRYSHIME NË LIGJIN NR.68/2017 “PËR FINANCAT E VETËQEVERISJES VENDORE”**

Në mbështetje të neneve 78 dhe 83, pika 1, të Kushtetutës të Republikës së Shqipërisë, me propozimin e Këshillit të Ministrave,

**KUVENDI**

**I REPUBLIKËS SË SHQIPËRISË**

**V E N D O S I:**

Në ligjin nr. 68/2017 “Për financat e vetëqeverisjes vendore” bëhen këto ndryshime dhe shtesa:

**Neni 1**

Në nenin 55, pika 1 dhe pika 2, nenin 56, pika 1, nenin 57, pika 1 dhe nenin 59, pika 1, togfjalëshi “të shpenzimeve vjetore të miratuara” zëvendësohen me togfjalëshin “të shpenzimeve vjetore faktike”.

**Neni 2**

Pas nenit 60 shtohet neni 60/1 me këtë përmbajtje:

“Neni 60/1

**Përdorimi i fondeve të trashëguara nga viti i kaluar**

1. Fondet e trashëguara dhe të pa angazhuara, jo më pak se 30 përqind e tyre përdoren për:
	1. Shlyerjen e detyrimeve të prapambetura.
	2. Pagimin e nënhuave të papaguara në kohë.
2. Procedurat dhe mënyra e përdorimit të fondeve të trashëguara nga viti i kaluar dhe të pa angazhuara, që do të përdoren për shlyerjen e detyrimeve të prapambetura dhe pagimin e nënhuave të papaguara në kohë, bëhen me udhëzim të ministrit të Financave dhe Ekonomisë.

**Neni 3**

**Hyrja në fuqi**

Ky ligj botohet në fletoren zyrtare dhe hyn në fuqi në datën 1 janar 2023.

 **KRYETAR**

 **Lindita Nikolla**